Mitteametlik tõlge

KINNITATUD

SA Eesti Teadusagentuuri juhatuse 24.05.2023

# käskkirjaga nr 1.1-4/23/91

# **Vastavusnõuded toetuse taotlejatele rahvusvahelistel *Dear Colleague Letter* ühiskonkurssidel:**

# **Kestliku rahvusvahelise koostöö poole. Ukraina teadlaste integreerimine üleilmsesse teadusringkonda (*IMPRESS-U*)**

# ***Towards Resilient International Collaborations. Integration of Ukrainian Researchers into Global Research Community (IMPRESS-U)***

Käesolevad vastavusnõuded on suunatud Eesti taotlejatele, kes soovivad osaleda rahvusvahelistel *Dear Colleague Letter* (DCL) ühiskonkurssidel. Projekti hakkab ellu viima konsortsium, mis koosneb eri riikide töörühmadest (partneritest). Igat projekti partnerit rahastab tema oma riigi rahastusasutus (välja arvatud Ukraina teadlasi). Kõigil Eesti taotlejatel on kohustus järgida Eesti vastavusnõudeid. Kui üks partneritest ei vasta nõuetele, võib kogu taotlus osutuda abikõlbmatuks.

Kui projekt, kuhu on kaasatud Eesti partner, saab positiivse rahastamisotsuse, sõlmivad Eesti osaprojekti juht, vastuvõttev asutus ja rahastusasutus kolmepoolse lepingu.

1. **Projektis osalejad**

**1.1. Vastuvõttev asutus** (*host institution*) peab olema positiivselt evalveeritud teadus- ja arendusasutus, mis on Eestis registreeritud juriidiline isik. Evalveeritud asutuste nimekirja leiab Eesti Teadusinfosüsteemist (ETIS) [www.etis.ee](http://www.etis.ee).

Vastuvõttev asutus on asutus, kellele toetus eraldatakse.

Peale taotlusvooru sulgumist ja rahastusasutuselt vastava teavituse saamist peab vastuvõttev asutus esitama rahastusasutusele kinnituskirja, milles kinnitab, et projekti saab läbi viia nende ruumides ning juhul, kui projekt saab positiivse rahastusotsuse, garanteerib ta Eesti osaprojekti juhile kehtiva töölepingu kogu kavandatava projekti perioodi jooksul.

Kui vastuvõttev asutus on kasumit taotlev asutus, tuleb arvesse võtta riigiabi ja vähese tähtsusega abi eeskirju (vt punkt 3).

**1.2. Eesti osaprojekti juht** (*principal investigator)* on teadlane, kes on plaanitavas projektis Eesti töögrupi juht. Eesti osaprojekti juht vastutab selle eest, kuidas Eesti töögrupi eesmärgid saavad fikseeritud ja kuidas positiivse rahastamisotsuse korral viiakse projektis täide Eesti osa.

Eesti osaprojekti juhil peab olema:

1.2.1. hiljemalt taotluse esitamise tähtajaks uuendatud avalik profiil Eesti Teadusinfosüsteemis (ETIS);

1.2.2. doktorikraad või sellele vastav kvalifikatsioon hiljemalt taotluse esitamise tähtajaks;

1.2.3. viimase viie kalendriaasta jooksul enne taotluse esitamise tähtaega ilmunud või saanud avaldamiskinnituse vähemalt kolm ETISe klassifikatsiooni punktis 1.1 nõuetele vastavat artiklit või vähemalt viis 1.1, 1.2, 2.1 või 3.1 nõuetele vastavat artiklit[[1]](#footnote-1). Rahvusvahelised patendid on võrdsustatud punktis 1.1 nimetatud väljaannetega. Monograafia (ETISe punkt 2.1) on võrdsustatud punktis 1.1 nimetatud kolme publikatsiooniga, kui autorite arv on kolm või vähem. Kui taotleja on olnud rasedus- ja sünnituspuhkusel, lapsehoolduspuhkusel, täitnud kaitseväes kohustuslikku teenistust või tal on mõni muu tõsiseltvõetav põhjus, võib ta taotleda avaldamisperioodi nõude pikendamist vastava ajavahemiku võrra.

Kui Eesti osaprojekti juht on omandanud doktorikraadi väljaspool Eestit, peab tema vastavust Eesti doktorikraadile tunnustama kas Eesti ENIC-NARIC Keskus või vastuvõttev asutus vastavalt Vabariigi Valitsuse 6. aprilli 2006. a määrusele nr 89 „Välisriigi haridust tõendavate dokumentide hindamise ja akadeemilise tunnustamise ning välisriigi haridussüsteemis antud kvalifikatsiooni nimetuse kasutamise tingimused ja kord“. Rahastusasutus võib küsida asjakohast hindamisaruannet[[2]](#footnote-2).

**2. Taotletav eelarve**

**2.1.** Taotleja peab esitama rahastusasutusele ülevaate prognoositavast eelarvest, kasutades selleks ette nähtud vormi.

**Teadustöö kulud** koosnevad **otsekuludest**, **kaudsetest kuludest** ja **alltöövõtu kuludest**. Teadustöö kulusid tuleb kasutada projekti läbiviimiseks ja need peavad olema eraldi tuvastatavad.

**2.2.** **Otsekulud**

**2.2.1. Personalikuludeks** on projektis osalejate töötasu koos sotsiaalkindlustusmaksetega ja seadusest tulenevate muude kohustustega, mis arvutatakse vastavalt isiku panusele ning on proportsioonis osaleja kogu töökoormusega vastuvõtvas asutuses. **NB!** Stipendiumid ei ole abikõlblikud.

**2.2.2. Reisikuludest** võib katta transpordi- ja majutuskulud, lähetuse päevaraha ning reisikindlustuse.

**2.2.3. Muud otsekulud** on:

* projektiga seotud kulumaterjalid ja väiksemad seadmed;
* projekti tulemuste avaldamine ja levitamine;
* koosolekute, seminaride ja konverentside korraldamine (ruumide rentimine, toitlustus);
* teadusfoorumite, konverentside ja teiste projektiga seotud ürituste osalustasud;
* patenditasud;
* kõik muud kulud, mis on vajalikud projekti läbiviimiseks (nt tõlkimine, redigeerimine, veebilehega seotud kulud jne) ja mis vastavad abikõlblikele kuludele.

**2.3. Alltöövõtt** peaks puudutama ainult täiendavaid tegevusi (nt analüüside tegemine, küsitluste läbiviimine, prototüübi koostamine jne), mille viivad läbi kolmandad osapooled. Taotluses tuleb täpselt kirjeldada kolmandate osapoolte poolt läbiviidavaid tegevusi ning eelarvet. Alltöövõtja ei tohiks täita projekti põhiülesandeid. Alltöövõtu kulud ei tohi ületada **15%** **kogu taotletud eelarvest** ning neid ei arvestata kaudsete kulude (üldkulu) arvutamisel.

**2.4. Kaudsed kulud** ei tohi ületada **15% taotletud personalikuludest** ja need peavad katma vastuvõtva asutuse üldkulud. Kaudsetest kuludest (üldkuludest) tuleks katta avalikuks kasutamiseks mõeldud seadmete ja teenuste kulud (avalikult kasutatav koopiamasin või printer, telefoniarved, kopeerimisteenus jne).

**2.5.** Tegevuste **topeltrahastamine** on keelatud.

**2.6.** Juhul kui ühes taotluses osaleb mitu Eesti asutust, ei tohi nende taotletud eelarvete summa ületada maksimumsummat, mille ulatuses rahastusasutus vastavat taotlusvooru rahastab ja mille suurus on konkursiteates välja toodud.

**3. Riigiabi**

Rahastamist taotledes tuleb arvestada ELi riigiabi ja vähese tähtsusega abi määrustega.

Kui toetus on riigiabi või vähese tähtsusega abi, ei anta toetust vastuvõtvale asutusele, kelle suhtes on Euroopa Komisjoni eelneva otsuse alusel, millega abi on tunnistatud ebaseaduslikuks ja siseturuga kokkusobimatuks, tehtud toetuse tagasinõudmise otsus, mis on täitmata.

Toetus ei ole teadus- ja arendustegevusele suunatud riigiabi, kui projekt on seotud vastuvõtva asutuse mittemajandustegevusega, tingimusel, et teadus- ja arendustegevust ning selle kulusid, rahastamist ja tulusid on võimalik selgelt eristada, nii et majandustegevuse ristsubsideerimine on välistatud.

Määratlemaks, kas tegemist on majandustegevusega ning kas vastuvõttev asutus on ettevõtja, kellele toetuse andmine on riigiabi, lähtutakse Euroopa Komisjoni teatise 2014/C 198/01 “Teadus- ja arendustegevuseks ning innovatsiooniks antava riigiabi raamistik” punktides 17–22 sätestatud kriteeriumidest.

Riigiabi või vähese tähtsusega abi taotlemisel tuleb täita riigiabi vorm. Taotluse esitamise kuupäeval ei tohi taotlejal olla maksuvõlgnevusi.

Riigiabi ja vähese tähtsusega abi puhul säilitatakse abi andmisega seotud dokumente 10 aastat alates viimase lepingu sõlmimisest.

**Riigiabi grupierandi määruse alusel**

Kui toetus on riigiabi, siis lähtutakse toetuse andmisel Euroopa Komisjoni määruse (EL) nr 651/2014 „ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks” (ELT L 187, 26.06.2014, lk 1–78) (edaspidi üldine grupierandi määrus) artiklist 25 ja sellele kohaldatakse nimetatud määruses ja konkurentsiseaduse §-s 34² sätestatut.

Riigiabi ei anta üldise grupierandi määruse artikli 1 lõigetes 2–5 sätestatud juhtudel.

Riigiabi puhul peavad projekti tegevuste abikõlblikud kulud vastama üldise grupierandi määruse artikli 25 lõikes 3, välja arvatud punktis c, toodud tingimustele ja abi maksimaalne osakaal artikli 25 lõigetele 5 ja 6.

Vajadusel antakse riigiabi vastavalt artiklis 25c sätestatud eeskirjadele – kaasrahastatud teadus- ja arendusprojektidele antav abi.

Juhul, kui taotletav toetus on käsitletav riigiabina, peab taotlus sisaldama üldise grupierandi määruse artikli 6 lõikes 2 toodud infot ja taotlus peab olema esitatud enne tegevustega alustamist.

Juhul kui antakse riigiabi, ei ole enne taotluse esitamist alustatud tegevuste kulud abikõlblikud.

**Vähese tähtsusega abi**

Kui toetus on vähese tähtsusega abi, lähtutakse toetuse andmisel Euroopa Komisjoni määrusest (EL) nr 1407/2013, milles käsitletakse Euroopa Liidu toimimise lepingu artiklite 107 ja 108 kohaldamist vähese tähtsusega abi suhtes (ELT L 352, 24.12.2013, lk 1–8) (edaspidi vähese tähtsusega abi määrus), ja sellele kohaldatakse nimetatud määruses ja konkurentsiseaduse §-s 33 sätestatut.

Vähese tähtsusega abi ei anta vähese tähtsusega abi määruse artikli 1 lõikes 1 sätestatud juhtudel.

Vähese tähtsusega abi puhul peab toetuse maksimaalne summa vastama vähese tähtsusega abi määruse artiklis 3 toodule.

Vastuvõtvale asutusele antud vähese tähtsusega abi koos toetusena taotletava vähese tähtsusega abiga ei tohi jooksva majandusaasta ja kahe eelneva majandusaasta jooksul kokku ületada 200 000 eurot.

Vähese tähtsusega abi kumuleerimisel lähtutakse vähese tähtsusega abi määruse artiklist 5.

Üheks ettevõtjaks loetakse vähese tähtsusega abi määruse artikkel 2 lõikes 1 nimetatud ettevõtjat.

**4. Toetusleping**

Positiivse rahastamisotsuse korral sõlmib rahastusasutus vastuvõtva asutuse ja Eesti osaprojekti juhiga lepingu. Pärast lepingu allkirjastamist tuleb info projekti kohta sisestada ETISesse.

**5. Inimuuringud või loomkatsed**

Kui kavandatav uurimistöö hõlmab tegevusi, mille läbiviimiseks tuleb esmalt taotleda luba inimuuringute eetika komiteelt või loomkatseprojekti loakomisjonilt, peab Eesti osaprojekti juht esitama rahastusasutusele eetikakomitee loa hiljemalt vastava uuringu alguseks.

**6. Nagoya protokoll**

Taotledes rahastamist rahastusasutusest nõustuvad taotlejad kaaluma Nagoya protokolli asjakohasust oma uurimistöö jaoks ja esitama vajaduse korral hoolsusdeklaratsiooni.

1. ETISe klassifikatsioon: **1.1.** Teadusartiklid, mis on kajastatud Web of Science andmebaasides Science Citation Index Expanded, Social Sciences Citation Index, Arts & Humanities Citation Index, Emerging Sources Citation Index ja/või andmebaasis Scopus (v.a kogumikud); **1.2.** Teadusartiklid teistes rahvusvahelistes ajakirjades, millel on registreeritud kood, rahvusvaheline toimetus, rahvusvahelise kolleegiumiga eelretsenseerimine, rahvusvaheline levik ning kättesaadavus ja avatus kaastöödele; **2.1.** Monograafiad; **3.1.** Artiklid/peatükid lisas loetletud kirjastuste välja antud kogumikes (kaasa arvatud Web of Science Book Citation Index, Web of Science Conference Proceedings Citation Index, Scopus refereeritud kogumikud) [↑](#footnote-ref-1)
2. Lähemat teavet välisriigi kvalifikatsiooni hindamise korrast ja taotlusvormid leiab Eesti ENIC/NARIC Keskuse kodulehelt <https://www.harno.ee/en/enicnaric>. Keskus annab taotlejale kirjaliku vastuse 30 päeva jooksul pärast kõigi nõutavate dokumentide esitamist. [↑](#footnote-ref-2)